钦定古今图书集成/理学汇编/文学典/第199卷 > 《挍定杜工部集》李纲
## 钦定古今图书集成/理学汇编/文学典/第199卷 > 《挍定杜工部集》李纲

“杜子美诗，古今绝唱也。旧集《古律》异卷，编次失序，不
足以考公出处及少壮老成之作。余尝有意参订之，
特病多事未能也。”故秘书郎武阳黄长睿父，博雅好
古，工于文辞，尤笃喜公之诗。乃用东坡之说，随年编
纂，以古律相参，先后始末，皆有次第，然后子美之出
处及少壮老成之作，灿然可观。盖自开元、天宝太平
全盛之时，迄于至德大历，干戈乱离之际，子美之诗，
凡千四百四十馀篇，其忠义气节，羁旅艰难，悲愤亡
聊，一寓于此。句法理致，老而益精。平时读之，未见其
工。逮亲更兵火丧乱之后，诵其辞如出乎其时，犁然
有当于人心，然后知其语之妙也。退之诗云：“仙官敕
六丁，雷电下取将。流落人间者，太山一毫芒。”公之述
作，行于世者，既未为多，遭乱亡逸，又不为少。加以传
写谬误，浸失旧文，乌三转而为舄者，不可胜数。长睿
父官洛下，与名士大夫游，裒集诸家所藏，是正讹舛。
又得逸诗数十篇，参于卷中。及在秘阁得御府定本，
挍仇益号精密，非世所行者之比。长睿父没后十七
年，余始见其亲挍定集卷二十有二于其家，朱黄涂
改，手迹如新，为之怆然，窃叹其博学渊识，而有功于
子美之多也。昔东坡有言：“子美自许稷、契，人未必许
也。”然其诗曰：“舜举十六相，身尊道何高。秦时用商鞅，
法令如牛毛。”自是稷契辈口中语，可谓知子美者矣。
方肃宗之怒房琯，人无敢言，独子美抗疏救之，由是
废斥终身而不悔。是必有言之而不可已者，与阳城
之救陆贽何以异？然世罕称之者，殆为诗所掩故邪？
尝一脔之肉，知九鼎之味，有一于此，可以卜知其他。
故因序其集而及之，使观者知公遇事不苟，非特言
语文章妙天下而已。绍兴六年丙辰正月朔，武阳李
纲序。